Skeiane var Sandnes-områdets største handelssenter gjennom 17- og 1800-tallet, men størstedelen ble liggende like utenfor bygrensen da Sandnes ble skilt ut som ladested i 1860. Bystyret i Sandnes mistet viktige skatteytere som drev handel i byen, og ville utvide bygrensene for å få slutt på «grensehandelen». Etter at gjentatte forhandlinger med Høyland herredstyre feilet, og søknad til Kongen ble avslått, bestemte de seg for å legge en ny østre innfartsvei til byen utenom Skeiane. Skeiane hadde til da hatt all trafikk sørfra fra Jæren, og østfra fra Gjesdal og andre bygder. Austråttbakken og Gjesdalveien ble anlagt nordøst for Skeiane og helt fram til Langgata, og det nye senteret Krossen var født.